Cꞌareꞌ cꞌo jun ache rubiniꞌan José re aj pa tenemit Arimatea,
y astapaꞌ man jun bey xubij che rejaꞌ jun tzekelbey chin re Jesús.
Rejaꞌ man cꞌa rutzijon-ta che runiman re Jesús,
roma nuxibij-riꞌ chiquivach re achiꞌaꞌ re cꞌo quikꞌij chakacojol yoj re yoj israelitas.
Y jacꞌa rejaꞌ re xapon riqꞌuin re Pilato re gobernador,
chin che xboꞌrcꞌutuj utzil cha che tuyaꞌ re ru-cuerpo re Jesús cha chin numuk.
Y re Pilato xuyaꞌ kꞌij cha.
Xpa re José,
xboꞌrkasaj-pa re ru-cuerpo re Jesús y xucꞌuaj-a.
Y chukaꞌ jun ache rubiniꞌan Nicodemo,
re xapon pa jun tokꞌokꞌaꞌ riqꞌuin re Jesús tak cꞌa cꞌas rejaꞌ cheꞌ,
y jacꞌa chukaꞌ rejaꞌ xapon chupan re kꞌij reꞌ tak xcom-yan re Jesús,
rucꞌuan-apo mirra xalon riqꞌuin nicꞌaj chic akꞌom jubul-oc ruxlaꞌ.
Che nojel re akꞌom rucꞌuan laꞌk-apo jun quintal.
Xeꞌpa re José y re Nicodemo,
xquipis re ru-cuerpo re Jesús pa tak tziak re cꞌo akꞌom jubul-oc ruxlaꞌ chij.
Rejeꞌ quireꞌ xquiban riqꞌuin re ru-cuerpo re Jesús,
roma re kavinak israelitas can quire-va niquiban quiqꞌuin re vinak yeꞌcom.
Y chireꞌ chupan re lugar re ancheꞌ xbajex-va re Jesús cho cruz,
cꞌo jun ulef ticon rach re nibex huerto cha.
Y chireꞌ cꞌo jun jul cꞌoton quichin anamaꞌiꞌ y man cusan-ta.
Can man jun cꞌa ánma re yiꞌon-ta chupan re jul reꞌ.
Y chireꞌ chupan re jul reꞌ xquiya-va re ru-cuerpo re Jesús,
roma xkꞌakꞌij-yan-ka chiquivach y re jul reꞌ nakaj cꞌo-va.
Y re kanamakꞌij yoj re yoj israelitas re namalaj kꞌij nitiquir-yan,
mareꞌ re kavinak niquibanalaꞌ chic utzil ronojel.
Y chupan re domingo re nabey kꞌij chin re semana,
re María Magdalena xba chuchiꞌ re jul re ancheꞌ xmuk-va re Jesús.
Y cumaj-yan tak cꞌa kꞌokoꞌm cheꞌ jareꞌ tak xba.
Y jareꞌ tak xutzꞌat re aboj re anchok cha tzꞌapin-va can ruchiꞌ re jul,
xa elisan chic-a.
Mareꞌ jonanin xtzolaj y xapon ancheꞌ cꞌo-va re Simón Pedro y yen Juan re discípulo camas xinjovax roma re Jesús.
Re María Magdalena xboꞌrbij chaka,
che jecꞌo xeꞌlisan-a re ru-cuerpo re Ajaf Jesús pa jul,
roma manak chic.
Y vocame man kataman-ta ancheꞌ xbequiya-va can,
xchaꞌ chaka.
Re Pedro y yen,
can xe xkacꞌaxaj re xubij re María Magdalena chaka,
can jareꞌ xojel-a y xojba chuchiꞌ re jul.
Jonanin xojba che yoj caꞌeꞌ.
Xa jacꞌa yen yimbiyin baꞌ más que chach re Pedro,
mareꞌ xinyaꞌ can,
y ja yen re xinapon nabey chuchiꞌ re jul.
Y tak xinapon,
xinluque-ka chin yinachan-apo pa jul,
y xeꞌntzꞌat re tziak re jecꞌo can chireꞌ,
pero man xinoc-ta-apo pa jul.
Y cꞌareꞌ xapon-apo re Simón Pedro roma can tzakatal-apo chuij,
y rejaꞌ choj xoc-apo pa jul,
y xutzꞌat re tziak re jecꞌo can chireꞌ.
Jacꞌa re tziak re pison-a rujalom re Jesús,
cꞌa jucꞌan chic cꞌo-va can,
banon can rubanic.
Can man junan-ta cꞌo can quiqꞌuin re nicꞌaj chic tziak.
Cꞌareꞌ xinoc-apo chukaꞌ yen,
re xinapon nabey chuchiꞌ re jul.
Y tak yin-aconak chic-apo,
xintzꞌat ronojel y xinimaj che re Jesús xcꞌastaj-yan-a.
Yoj xa can cꞌaja tak xkatzꞌat,
cꞌareꞌ xkanimaj,
y man kꞌaxnak-ta pa kaveꞌ re nubij chupan re ruchꞌabal re Dios re tzꞌiban can chij re Jesús,
che tiene que nicꞌastaj-pa chiquicojol re anamaꞌiꞌ.
Y re yoj caꞌeꞌ discípulos,
can jareꞌ tak xojtzolaj-a chakachoch.
Jacꞌa re María Magdalena ndokꞌ xcꞌueꞌ can chireꞌ chuchi-jul.
Y tak rejaꞌ camas ndokꞌ,
xluque-ka chin xnachan-apo chupan re jul.
Y jareꞌ tak xeꞌrutzꞌat je caꞌeꞌ ángeles re jeꞌquicusalon sak tak tziak.
Re je caꞌeꞌ ángeles reꞌ jeꞌtzꞌuyul.
Re jun tzꞌuyul re ancheꞌ xcꞌue-va rujalom re Jesús y re jun chic ancheꞌ xcꞌue-va re rakan.
Y re je caꞌeꞌ ángeles reꞌ xquicꞌutuj-pa cha re María Magdalena:
¿Anchique roma tak yatokꞌ?
xeꞌchaꞌ cha.
Y rejaꞌ xubij chique:
Yen yinokꞌ,
roma jecꞌo xeꞌlisan-a re ru-cuerpo re Vajaf Jesús y man ntaman-ta ancheꞌ xbequiya-va can chinoch,
xchaꞌ chique.
Y tak rejaꞌ rubin chic-ka re tzij reꞌ,
xtzuꞌun can chij.
Rejaꞌ can xutzꞌat che cꞌo jun paꞌal-apo chij can,
pero man xutamaj-ta rach che ja re Jesús re cꞌo-apo chij can.
Jareꞌ tak re Jesús xucꞌutuj cha re María Magdalena:
¿Anchique nacanoj y anchique roma chukaꞌ tak camas yatokꞌ?
xchaꞌ cha.
Y re María Magdalena xunojij che re nichꞌo riqꞌuin xa ja re nisamajin re ulef reꞌ,
re ticon rach,
mareꞌ tak rejaꞌ xubij cha:
Vo xa ja rat re xacꞌuan-a re ru-cuerpo re Vajaf Jesús,
tabij cꞌa chua ancheꞌ xbaya-va can,
y yen xtincanoj ancheꞌ xtinya-va,
xchaꞌ cha.
Pero re Jesús xchꞌo chic-apo cha y xubij:
María,
xchaꞌ.
Y re María Magdalena can jareꞌ xutamaj ruchꞌabal re Jesús,
xuposcolij-riꞌ y xubij cha:
Raboni,
xchaꞌ.
Roma yoj re yoj israelitas quireꞌ nakabij cha jun maestro.
Re María Magdalena xrajoꞌ xukꞌetej re Jesús,
pero re Jesús xubij cha:
Man quinakꞌetej.
Yen cꞌamaje-na quimba riqꞌuin re Nataꞌ chilaꞌ chicaj.
Xa cabiyin chubixic chique re hermanos,
che yen can yimba riqꞌuin re Nataꞌ,
re can Irtaꞌ chukaꞌ yex.
Can yimba cꞌa riqꞌuin re nu-Dios,
re i-Dios chukaꞌ yex,
xchaꞌ cha.
Y re María Magdalena can xapon-va kaqꞌuin yoj re yoj discípulos,
chin xboꞌrbij chaka che xutzꞌat re Ajaf Jesús,
y chin chukaꞌ xboꞌrbij chaka re bin-a cha.